text: Vielsesring dukkede op i genbrugsjord: Ejeren efterlyses
  16 april 2018 kl. 20.56
  Kender du en, der blev gift med en Mona den 21-11-70? Så er ringen dukket op.
  Sarah Klein Fuglsang fik andet muld med hjem, da hun søndag var på genbrugspladsen i Vejle.
  Da hun kom hjem og hældte jorden i sit bed, dukkede der nemlig en vielsesring op af jorden.
  I ringen står ’Mona 21-11-70’ indgraveret.
  Sarah Klein Fuglsang har lagt et billede af ringen op på Facebook-gruppen ’Det sker i Jelling’ og ’Det sker i Vejle’, hvor hun efterlyser ejermanden.
  Hun skriver til TV SYD, at hun håber, at ringen kan finde hjem til sin rette ejer eller dennes familie.
  Sammenlagt er opslagene i de to grupper i skrivende stund delt over 300 gange.
  